એશિયન ગેમ્સ 2018નો 12મો દિવસ ભારતીય એથલિટો માટે ઘણો સારો રહ્યો. ભારતે ગુરુવારે એથ્લેટિક્સમાં બે ગોલ્ડ સહિત કુલ પાંચ મેડલ્સ જીત્યા. ભારત તરફથી જિનસન જૉનસને પુરુષોની 1500 મીટરની રેસમાં ગોલ્ડ મેડલ જીત્યો. ત્યારબાદ મહિલાઓની 4×400 મીટર દોડમાં ભારતે સતત પાંચમી વખત ગોલ્ડ મેડલ પોતાના નામે કર્યો. બીજી તરફ પીયૂ ચિત્રાએ મહિલાઓની 1500 મીટરની રેસમાં બ્રોન્ઝ મેડલ જીત્યો. પુરુષોની 4×400 રિલે ટીમે પણ સિલ્વર મેડલ જીત્યો. આ ઉપરાંત ડિસ્ક થ્રોમાં સીમા પૂનિયાએ દેશને બ્રોન્ઝ મેડલ અપાવ્યો.